આણંદના વિકાસને રોહિત પટેલે વેગવંતો બનાવ્યો
મંગળવાર, માર્ચ 26 2019, 08:21 Hrs(IST)
નવગુજરાત સમય | Publish Date: Mar 17 2019 10:40AM
મિલ્કસિટી આણંદને સ્માર્ટસિટી બનાવવા સાથે તેની આસપાસના ગામડાના વિકાસને વેગવંતો બનાવવા માટે પૂર્વ રાજ્યમંત્રી રોહિત પટેલે મહત્વપૂર્ણ ભૂમિકા ભજવી છે. એક સફળ ઉદ્યોગપતિ રોહિત પટેલની દીર્ધદ્રષ્ટિથી આણંદની પ્રજાને ઘણી સુવિધાઓ ઉપલબ્ધ થઇ છે. હંમેશા પ્રજાની પડખે રહીને પ્રજાહિતનું વિચારતાં પૂર્વમંત્રી રોહિત પટેલ હવે લોકસભામાં આણંદની પ્રજાનું પ્રતિનિધિત્વ કરે એવી માંગણી ઉઠવા પામી છે. સામાન્ય વ્યક્તિથી લઇને એક ઉદ્યોગપતિની જરૂરિયાતો, પ્રશ્નો અને મુશ્કેલીઓને સારી રીતે સમજવા સાથે તેનો ઉકેલ લાવવાની અજબની ધગશ ધરાવે છે. જેની ફળશ્રુતિ પણ આપણને આણંદ અને તેની આસપાસના ગામડાઓમાં થયેલા વિકાસમાં જોવા મળી રહી છે. રોડ, પીવાના પાણી, બ્લોકપેવિંગ, ગટરલાઇન સહિત પ્રાથમિક સુવિધાઓ ઉપલબ્ધ કરાવવા સાથે ઔદ્યોગિક વિસ્તાર જીઆઇડીસીમાં પણ ઇન્ફ્રાસ્ટ્રકચરના કામો કરવામાં આવ્યા છે. વિઠ્ઠલ ઉદ્યોગનગર જીઆઇડીસીમાં ઇન્ફ્રાસ્ટ્રકચર માટે કરોડોના કામો મંજૂર કરાવ્યાં તદ્ઉપરાંત જનતા વિદ્યાનગર ચોકડીથી વડતાલ જોળ તથા બાકરોલ રસ્તાના રેલવે ફાટકને પહોળો કરાવવાની કામગરી કરી. આ ઉપરાંત આણંદ શહેરમાંથી પસાર થતી ડેડ કેનાલ પર વર્ષોથી કરાયેલા દબાણો દૂર કરાવીને નવા માર્ગનો વિકલ્પ પૂરો પાડવામાં પણ મહત્વપૂર્ણ ભૂમિકા ભજવી છે. જેમાં રૂ.૭ કરોડના ખર્ચે બાકરોલ ટી પોઇન્ટથી એપીસી છાત્રાલય અને એલીકોન થઇને ન્યુ વિદ્યાનગર સુધીના નવા માર્ગની સુવિધા ઉપલબ્ધ કરવામાં આવી જેને હવે રાજપથ તરીકે ઓળખવામાં આવે છે, જેના પગલે આણંદના વિકાસને વેગ મળ્યો.
આણંદ જિલ્લામાં ધમધમતી એકમાત્ર વિઠ્ઠલ ઉદ્યોગનગર જીઆઇડીસીમાં ઇન્ફ્રાસ્ટ્રકચર માટે કરોડોનાં કામો મંજૂર કરાવ્યાં : વિદ્યાનગર રેલવે ફાટકને પહોળો કરવાના પડતર પ્રશ્નનું ત્વરિત નિરાકરણ લાવ્યાઃ રૂ.૭ કરોડના ખર્ચે બાકરોલ ટી પોઈન્ટથી એપીસી છાત્રાલય થઇને ન્યુ વિદ્યાનગર સુધી રોડની સુવિધા ઉપલબ્ધ કરાવી
ગામડાઓમાં કરાવ્યાં કરોડોનાં વિકાસ કામો
આણંદની આસપાસના ગામોમાં સંદેશરમાં રૂ.૧.૭૫ કરોડના ખર્ચે, ખાંધલીમાં ૭૮ લાખ, વાંસખિલિયામાં ૧.૫૪ કરોડ, લાંભવેલમાં ૬૯.૫૦ લાખ, ગામડીમાં ૧.૭૧ કરોડ, વલાસણમાં ૨.૩૩ કરોડ, જિટોડીયામાં ૧.૬૮ કરોડ, ઝાંખરીયામાં ૧.૧૫ કરોડ, જોળમાં ૩.૭૪ કરોડ, મોગરીમાં ૩.૨૯ કરોડ, કરમસદમાં ૨.૭૩ કરોડ, ગાનામાં રૂ.૩ કરોડ, હાડગુડમાં ૨.૮૦ કરોડ અને નાવલીમાં રૂ.૪.૪૬ કરોડના ખર્ચે નવા રોડ, રોડની મરામત, બ્લોક પેવિંગ સહિત વિકાસના કામો કરવામાં આવ્યા છે.
દત્તક મેઘવા(ગાના) ગામમાં રૂ.ત્રણ કરોડના ઉપરાંતના ખર્ચે કર્યા વિકાસનાં કામો
રોહિત પટેલે મેઘવા ગામને દત્તક લઇ રૂ.ત્રણ કરોડ ઉપરાંતના ખર્ચે વિવિધ વિકાસના કામો હાથ ધરીને પ્રજાની સુખાકારીમાં વધારો કર્યો. જેમાં સમગ્ર ગામમાં રૂ.૮૫ હજારના ખર્ચે એલઇડી લાઇટની સુવિધા કરાવી તેમજ પંચાયત ઓફિસમાં કોમ્પ્યુટર દ્વારા પ્રજાલક્ષી કામગીરી માટે વ્યવસ્થા કરાવી. રૂ. ૨.૧૬ કરોડના ખર્ચે રસ્તાઓના કામ, રૂ.૨૨ લાખના ખર્ચે મેટલિંગ સીસી રોડ તેમજ મોચીકુઇથી મેઘવા ગાના બોરીયાને જોડતો રસ્તો રૂા. ૯૫ લાખના ખર્ચે નોન પ્લાન (ખાસ અંગભૂત)નું કામ પણ મુખ્યમંત્રી ગ્રામ સડક યોજના અંતર્ગત કરવામાં આવ્યું હતું.